Ja' ja' ac urut con na Jeju.
Wata',
Pedro,
ca' urut,
ja' ja' ac urut con na.
Wara querec pin' inon sacerdote co iri' taramaxicon ma'.
Je ca na capa' pain ca corom wi ta' con Jeju.
Corom mao ac tain na ca tao' caho' nein xiricon taramaxicon.
Pedro ma' iri na ne,
om ca corom ca.
Hwet pe na,
xat pe ho' nain man ca corom ac wa ma'.
Wata' iri na pain ca querec pin' ton sacerdote co iri' taramaxicon ma' ne,
in hwet ac tain na manain xirim ma',
tomi' ac tam na xojam' co querec wet nain ma'.
Hohot na pain ca corom ca co cwa' quem ac tam na con Pedro,
ma'e ac cama na,
corom ra ac con na quem.
Tomi' querec ac con na:
Om ca taxipa' mon co ma' co quep wa ma' ra non.
Om na,
om ca taxipa' ton ta ac cam na.
Oro guarda cocon co taramaja mi' nonon taramaxicon ma',
wara caraho' nanain xe,
xi capin' ara caca ta.
Coco' coco' mam' pin nanain,
nonoc ac cacain na.
Xat pe ho' nonon Pedro ma'.
Nonoc ac cain na quem.
Tomi' querec ac con na Jeju co ma' co sacerdote co iri' taramaxicon ma':
Ma' wari' co taxipa' nenem?
Ma' carawa ca pijim' momon quem non.
Tomi' ac con na:
Tama' pijim' pijim' xam' inonon oro wari' pane.
Taraju taraju pi' pin nanapa'.
Tama' pijim' pe inain oro ca cut in to taxipa' caca ma',
je pain oro xirim ca cut in to taxipa' xijexi' pain ca judeu iri' ca',
je pain cote ne xiricon Iri' Jam ma' quem.
Om ca pijim' noc xa camain' ta' quem ac ca na.
Para tomi' querec mapa' ma' quem ac con na.
Tomi' querec ximomon oro wari' co taraju nanapa' ma'.
Xi taxi' ara cacain ca pijim' ne ta na ca tomi' con ma'.
Tomi' iri nain i ma' ne,
wap ac cain tocon na guarda co xat pe nain i ma'.
Tomi' xo' ximon sacerdote co iri' taramaxicon ta non.
Cain' ca om tomi' xo' ta' quem ac con na.
Mo ta tomi' pan tem ta',
tomi' hwet rain ca em' ne ta.
Mo xi om tomi' iri'o' ta',
je i ma' xira ca wap qui' mapa'.
Ane tomi' iri'o' ta' ne na ca tomi' con ma'.
O mi' jun con Caifás ma',
co sacerdote co iri' taramaxicon ma' ac ca na Anás,
an mao ac cocon na oro guarda.
Pao' pe cara nonon.
Nonoc nonoc wet nain xe Pedro ma'.
Tomi' querec ac cocon na:
Om ca taxipa' mon Jeju quem ra nonon.
Om na,
om ca taxipa' ton ta ac ca na.
Pe nain i ma' co nari non co wac tapit ca taraxicon Pedro ma' quem.
Taramaja mi' e' non sacerdote co iri' taramaxicon ma'.
Tomi' ac con na Pedro:
Ac ca querec xim na pain ca quep urut con Jeju pain totain oliva ma'.
Ac ca pe ho' mon na quem na ca tomi' con ma'.
Om na ta mami' ac ca na Pedro quem.
Aca ac ca na me.